Precizēts

Ministru kabineta rīkojuma projekta

**„Par zemes vienību piederību vai piekritību valstij un to nostiprināšanu zemesgrāmatā uz valsts vārda Finanšu ministrijas personā”**

sākotnējās ietekmes novērtējuma ziņojums (anotācija)

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Zemes pārvaldības likuma 17. panta piektā daļa.Ministru kabineta 2016.gada 29.marta noteikumu Nr.190, Kārtība, kādā pieņem lēmumu par rezerves zemes fondā ieskaitīto zemes gabalu un īpašuma tiesību atjaunošanai neizmantoto zemes gabalu piederību vai piekritību” 13.punkts.Likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 2.panta otrās daļas 1. un 2.punkts, 2.panta trešās daļas 2.punkts, 4.1panta pirmās daļas 4. punkts un 6.panta septītā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Zemes pārvaldības likuma 17.panta piekto daļu, valstij un vietējām pašvaldībām pēc zemes reformas pabeigšanas piederošo un piekrītošo zemi izvērtē Ministru kabineta noteiktajā kārtībā divu gadu laikā pēc tam, kad Ministru kabinets izdevis rīkojumu par zemes reformas pabeigšanu attiecīgās vietējās pašvaldības administratīvajā teritorijā vai visās novada teritoriālā iedalījuma vienībās.Atbilstoši Ministru kabineta 2016.gada 29.marta noteikumu Nr.190, Kārtība, kādā pieņem lēmumu par rezerves zemes fondā ieskaitīto zemes gabalu un īpašuma tiesību atjaunošanai neizmantoto zemes gabalu piederību vai piekritību” (turpmāk –Noteikumi Nr.190) 13.punktam, rīkojuma projektu ministrija var sagatavot un iesniegt Ministru kabinetā tūlīt pēc šo noteikumu [3.punktā](http://likumi.lv/ta/id/281257-kartiba-kada-pienem-lemumu-par-rezerves-zemes-fonda-ieskaitito-zemes-gabalu-un-ipasuma-tiesibu-atjaunosanai-neizmantoto#p3) minētā saraksta publiskošanas, ja sarakstā norādītā zemes vienība ir valstij piekritīga zeme un ministrijas rīcībā ir pašvaldības sniegtā informācija par to, ka sarakstā norādītā zemes vienība, tai skaitā zemes vienības domājamā daļa, piekrīt vai pieder valstij. Saskaņā ar Noteikumu Nr.190 3.punktā noteikto Valsts zemes dienests sagatavo un publisko savā tīmekļvietā sarakstu par rezerves zemes fondā ieskaitītajām zemes vienībām un zemes vienībām, kuras nav izmantotas īpašuma tiesību atjaunošanai, tai skaitā par kopīpašumā esošajām domājamām daļām, kurām nav noteikta piederība vai piekritība, katrā administratīvajā teritorijā piecu darbdienu laikā pēc Noteikumu Nr.190 spēkā stāšanās. Atbilstoši Noteikumos Nr.190 noteiktajam sarakstā norādīto zemes vienību piekritība vai piederība valstij ir izvērtējama saskaņā ar likumu „Par valsts un pašvaldību zemes īpašuma tiesībām un to nostiprināšanu zemesgrāmatās”.Ievērojot iepriekš minēto, Finanšu ministrija ir izstrādājusi Ministru kabineta rīkojuma projektu „Par zemes vienību piederību vai piekritību valstij un nostiprināšanu zemesgrāmatā uz valsts vārda Finanšu ministrijas personā” (turpmāk – rīkojuma projekts), kas paredz rīkojuma projekta 1.punktā minētās zemes vienības saglabāt valsts īpašumā un reģistrēt tās zemesgrāmatā uz valsts vārda Finanšu ministrijas personā.Saskaņā ar likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 6.panta septīto daļu Ministru kabinets pieņem rīkojumu par zemes piekritību valstij attiecībā uz visām šā likuma 8.pantā minētajām valstij piekrītošajām zemēm.Rīkojuma projektā iekļautās zemes vienības saskaņā ar likuma „Par valsts un pašvaldību zemes īpašuma tiesībām un to nostiprināšanu zemesgrāmatās” ir piekritīgas valstij un ierakstāmas zemesgrāmatās uz valsts vārda, ko papildus apliecina attiecīgās pašvaldības sniegtā informācija.Uz rīkojuma projektā 1.1.-1.3. apakšpunktos iekļautajām zemes vienībām atrodas fizisku un juridisku personu īpašumā esošas būves. Valsts akciju sabiedrība „Valsts nekustamie īpašumi” attiecībā uz apbūvētajām zemes vienībām pilda Publiskas personas mantas atsavināšanas likumā tai deleģēto uzdevumu – organizē valsts mantas atsavināšanas procesu un atsavina apbūvēto valsts zemi personām, kurām saskaņā ar Publiskas personas mantas atsavināšanas likuma 4.panta ceturto daļu ir tiesības ierosināt to atsavināšanu. Uz 1.4. apakšpunktā iekļautās zemes vienības atrodas valsts īpašumā esoša bēve.**Rīkojuma projektā iekļauto zemes vienību raksturojums**:1. **Zemes vienība „Miera iela 4”** ar kadastra apzīmējumu 8011 003 0050 0,1370 ha platībā – **Salaspilī, Salaspils novadā**.

Ministru kabinets 2016. gada 28. janvārī ir pieņēmis Ministru kabineta rīkojumu Nr. 71 „Par zemes reformas pabeigšanu Salaspils novada Salaspils pilsētā” <http://likumi.lv/doc.php?id=279899>.Zemes vienībai Nekustamā īpašuma valsts kadastra informācijas sistēmā noteikts statuss – „rezerves zemes fonds”. Saskaņā ar Nekustamā īpašuma valsts kadastra informācijas sistēmas datiem zemes vienība saistīta ar nekustamā īpašuma (nekustamā īpašuma 8011 503 0322) Miera ielā 2B, Salaspilī, Salaspils novadā, sastāvā esošo būvi (būves kadastra apzīmējums: 8011 003 0322 002). Īpašuma tiesības uz būvju nekustamo īpašumu nostiprinātas juridiskai personai SIA „EVIRA-Z Salaspils pilsētas zemesgrāmatas nodalījumā Nr.100000416608. No ierakstiem Salaspils pilsētas zemesgrāmatas nodalījumā Nr.100000416608 ir secināms, ka būves sākotnēji ir piederējušas valsts kapitālsabiedrībai – VAS „Latvijas Dzelzceļš”, un tikušas pārdotas. Salaspils novada dome ar 18.06.2015. vēstuli Nr.ADM/1-18/15/1453 ir informējusi, ka pamatojoties uz Latvijas valsts arhīva 09.02.1996. izziņu Nr.5-JP-3568/11 zemes vienība uz 1940.gada 21.jūniju ir piederējusi Rīgas pilsētai.Ievērojot iepriekš minēto, zemes vienība piekrīt valstij saskaņā ar likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 2. panta trešās daļas 2.punktu. Salaspils pilsētas novada dome 2015.gada 29.aprīlī ir pieņēmusi lēmumu (prot. Nr.9, 17.§) par minētās valsts zemes vienības piekritību valstij.Valsts akciju sabiedrībā „Valsts nekustamie īpašumi” 2015.gada 29.maijā ar Nr.7546 ir reģistrēts būvju īpašnieka atsavināšanas ierosinājums.1. **Zemes vienība** ar kadastra apzīmējumu 9601 006 0503 0,1463 ha platībā ‑ **Senču ielā 17, Valmierā.**

Ministru kabinets 2015. gada 9. septembrī ir pieņēmis rīkojumu Nr. 550 „Par zemes reformas pabeigšanu Valmieras pilsētā” <http://likumi.lv/doc.php?id=276451>.Zemes vienībai Nekustamā īpašuma valsts kadastra informācijas sistēmā noteikts statuss – „rezerves zemes fonds”.Saskaņā ar Nekustamā īpašuma valsts kadastra informācijas sistēmas datiem uz zemes vienības atrodas fiziskas personas Arņa Kārkliņa īpašumā esošas būves (būvju kadastra apzīmējumi: 9601 006 0503 001 un 9601 006 0503 002), kas ierakstītas zemesgrāmatā Valmieras pilsētas zemesgrāmatas nodalījumā Nr.100000554155, lēmuma datums:05.07.2016.Saskaņā ar Latvijas valsts vēstures arhīva 28.09.2016.izziņu Nr.LVVA-6.2.1./5/15948, īpašumtiesības uz zemesgabalu Nr.6F 1938.gada 20.jūlijā apstiprinātas fiziskai personai. Saskaņā ar Valmieras pilsētas pašvaldības domes 2014.gada 27.novembra lēmumu Nr.365 (prot. Nr.19, 11.§) „Par zemes reformas pabeigšanu Valmieras pilsētā” 11.punktā sniegto informāciju pieprasījums par zemes vienības piešķiršanu lietošanā ir bijis iesniegts, taču sakarā ar to, ka nav bijuši iesniegti visi nepieciešamie dokumenti namīpašuma tiesību un zemes lietošanas tiesību pierādīšanai, tiesības pieprasītājam izpirkt zemi īpašumā par samaksu nav atzītas. Līdz ar to zemes vienības pieprasītājam iegūt zemi īpašumā likuma „Par zemes reformu Latvijas Republikas pilsētās” 12.pantā noteiktajā kārtībā nebija tiesību.Likumā „Par zemes reformas pabeigšanu pilsētās” 2.panta pirmajā daļā ir noteikts termiņš līdz kuram Latvijas pilsoņi - dzīvojamās ēkas īpašnieki vai augļu dārza lietotāji, kuriem zeme piešķirta augļu dārza ierīkošanai ar apbūves tiesībām, varēja pieteikties uz zemes iegūšanu īpašumā par maksu, un tas ir līdz 1999.gada 1.martam. Savukārt saskaņā ar likuma „Par zemes reformas pabeigšanu pilsētās” 2.panta trešo daļu, ja dokumenti nav iesniegti šajā likumā noteiktajā termiņā, tiesības izpirkt zemi tiek zaudētas likuma „Par zemes reformu Latvijas Republikas pilsētās” 12.pantā noteiktajā kārtībā.Ievērojot iepriekš minēto, un ņemot vērā to, ka Arnis Kārkliņš būvi savā īpašumā ir ieguvis tikai 2016.gadā, būves īpašniekam nav tiesību iegūt īpašumā zemes vienību saskaņā ar zemes reformas likumiem, zemes vienība piekrīt valstij saskaņā ar likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 2.panta otrās daļas 2.punktu.Valmieras pilsētas pašvaldība ar 27.11.2012. vēstuli Nr.1-3-13/12/2775 ir apliecinājusi, ka zemes vienība piekrīt valstij. Valsts akciju sabiedrībā „Valsts nekustamie īpašumi” 2016.gada 15.aprīlī ar Nr. s/5717 ir reģistrēts būvju īpašnieka atsavināšanas ierosinājums.3. **Zemes vienības** ar kadastra apzīmējumu 9601 004 0512 0,0603 ha platībā **½ domājamā daļa** - **Parka ielā 2C, Valmierā**. Ministru kabinets 2015. gada 9. septembrī ir pieņēmis rīkojumu Nr. 550 „Par zemes reformas pabeigšanu Valmieras pilsētā” <http://likumi.lv/doc.php?id=276451>.Zemes vienībai Nekustamā īpašuma valsts kadastra informācijas sistēmā noteikts statuss – „nekustamais īpašums”.Saskaņā ar Nekustamā īpašuma valsts kadastra informācijas sistēmas datiem uz zemes vienības atrodas fiziskas personas Māra Baloža īpašumā esoša būve (būves kadastra apzīmējums: 9601 004 0512 001), kas kopā zemes vienības ½ domājamo daļu ierakstīta zemesgrāmatā Valmieras pilsētas zemesgrāmatas nodalījumā Nr.2624., lēmuma datums: 28.07.2014. Vēl uz zemes vienības atrodas divas būves (būves kadastra apzīmējums: 9601 004 0512 003 un 9601 004 0512 004), kuru īpašumtiesības nav reģistrētas. Saskaņā ar Latvijas valsts vēstures arhīva 07.10.2016.izziņu Nr.LVVA-6.2.1./5/16310, noteikt zemesgabala vēsturisko piederību uz 1940.gada 21.jūliju pēc tagadējā kadastra numura nav iespējams. Saskaņā ar Valmieras pilsētas pašvaldības 04.03.2015. vēstulē Nr.2.2.1.7/15/421 sniegto informāciju, 24.03.2000.ir pieņemts Valmieras pilsētas domes Zemes komisijas lēmums Nr.74/5-11, ar kuru tika noteikts, ka M.Balode (iepriekšējā būves īpašniece) zaudē tiesības izpirkt zemi īpašumā par maksu saskaņā ar likumu „Par zemes reformu Latvijas Republikas pilsētās” un „Par zemes reformas pabeigšanu pilsētās”.Likumā „Par zemes reformas pabeigšanu pilsētās” 2.panta pirmajā daļā ir noteikts termiņš līdz kuram Latvijas pilsoņi - dzīvojamās ēkas īpašnieki vai augļu dārza lietotāji, kuriem zeme piešķirta augļu dārza ierīkošanai ar apbūves tiesībām, varēja pieteikties uz zemes iegūšanu īpašumā par maksu, un tas ir līdz 1999.gada 1.martam. Savukārt saskaņā ar likuma „Par zemes reformas pabeigšanu pilsētās” 2.panta trešo daļu, ja dokumenti nav iesniegti šajā likumā noteiktajā termiņā, tiesības izpirkt zemi tiek zaudētas likuma „Par zemes reformu Latvijas Republikas pilsētās” 12.pantā noteiktajā kārtībā.Tā kā Māris Balodis būvi savā īpašumā ir ieguvis tikai 2014.gadā, tad atbilstoši likuma „Par zemes reformas pabeigšanu pilsētās” 2.panta trešajai daļai tam nav tiesību izpirkt minēto zemes vienības daļu likuma „Par zemes reformu Latvijas Republikas pilsētās” 12.pantā noteiktajā kārtībā.Ievērojot iepriekš minēto zemes vienība atbilstoši likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 41.panta pirmās daļas 4.punktam, tā ir piekritīga valstij. Valmieras pilsētas pašvaldība ar 29.01.2015. lēmumu Nr.16 (prot. Nr.1, 16.§) ir noteikusi, ka minētā zemes vienība piekrīt valstij.Valsts akciju sabiedrībā „Valsts nekustamie īpašumi” 2016.gada 19.augustā ar Nr. s/11802 ir reģistrēts būves īpašnieka atsavināšanas ierosinājums. Paralēli valsts akciju sabiedrība „Valsts nekustamie īpašumi” veiks nepieciešamās darbības būvju (būvju kadastra apzīmējumi 9601 004 0512 003 un 9601 004 0512 004) piederības noskaidrošanai.4. **Zemes vienība** ar kadastra apzīmējumu 3601 026 4123 0,1652 ha platībā ‑ **Dārza ielā 13, Alūksnē, Alūksnes novadā.** Ministru kabinets 2015.gada 9.septembrī ir pieņēmis rīkojumu Nr.513 „Par zemes reformas pabeigšanu Alūksnes novada Alūksnes pilsētā” <https://likumi.lv/ta/id/276407-par-zemes-reformas-pabeigsanu-aluksnes-novada-aluksnes-pilseta>.Zemes vienībai Nekustamā īpašuma valsts kadastra informācijas sistēmā noteikts statuss – „rezerves zemes fonds”.Uz zemes vienības atrodas valsts būve (būves kadastra apzīmējums 3601 026 4123 001) - prokuratūras ēka, kas ietilpst nekustamā īpašuma (nekustamā īpašuma kadastra Nr.3601 526 4108) – Dārza ielā 13, Alūksnē, Alūksnes novadā, sastāvā.Īpašuma tiesības uz minēto nekustamo īpašumu ir nostiprinātas valstij Finanšu ministrijas personā Alūksnes pilsētas zemesgrāmatas nodalījumā Nr.100000059806, lēmuma datums 08.04.2009. Būves saglabāšanas valsts īpašumā pamats ir Ministru kabineta 2008.gada 11.decembra rīkojums Nr.795 „Par Latvijas Republikas Prokuratūras valdījumā esošu valsts nekustamo īpašumu nodošanu Finanšu ministrijas valdījumā”. Saskaņā ar Latvijas valsts vēstures arhīva 14.06.93.izziņu Nr.3-11/31317-61 zemes vienība uz 1940.gada 21.jūliju piederējusi fiziskai personai. Saskaņā ar Alūksnes pilsētas zemes komisijas 25.11.2010.lēmumu Nr.203 (prot. Nr.23, 9.punkts) zemes reformas likumu noteiktā kārtībā pieteikumu par īpašumu tiesību atzīšanu uz zemes vienību iesniedza fiziska persona Velta Leontīne Ķilpe, kurai ar Alūksnes pilsētas zemes komisijas 22.03.1996. lēmumu (prot. Nr.10, 1.punkts) īpašuma tiesības uz zemes vienību tika atzītas. 1996.gada 14.maija vēstulē persona dara zināmu, ka zemes vienību viņa dāvina Alūksnes pilsētai. Alūksnes pilsētas dome ar 17.10.2002. lēmumu „Par atteikšanos no dāvinājuma”, protokols Nr.18, 6.p., atsakās pieņemt dāvinājumā zemes vienību. Personas mantinieks Vilis E.Ķilpe savā 12.11.2010. vēstulē neizteica vēlmi atjaunot īpašuma tiesības uz zemes vienību, un vēlējies, lai zemes vienība paliek valsts īpašumā.Alūksnes pilsētas zemes komisijas ir lēmusi, ka zemes vienības mantinieks Vilis E.Ķilpe ir atteicies no mantošanas tiesībām, kā arī, ka zemes vienība ir piekritīga valstij saskaņā ar likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 2.panta otrās daļas 1.punktu, ievērojot to, ka uz zemes vienības atrodas valstij piederoša būve. Ievērojot to, ka uz rīkojuma projekta 1.1.-1.3. apakšpunktos minētajām valstij piekritīgajām zemes vienībām Valmierā un Salaspilī atrodas privātpersonām piederošas ēkas – pastāv dalītā īpašuma tiesiskās attiecības starp zemes un būves īpašniekiem. Pēc rīkojuma projekta pieņemšanas un zemes vienību ierakstīšanas zemesgrāmatā uz valsts vārda Finanšu ministrijas personā, valsts akciju sabiedrība „Valsts nekustamie īpašumi” uzsāks minēto zemes vienību atsavināšanas procesu būvju īpašniekiem Publiskas personas mantas atsavināšanas likuma noteiktajā kārtībā, pieņemot lēmumu par attiecīgo zemes vienību pārdošanu, tādējādi izbeidzot dalītā īpašuma tiesiskās attiecības un piespiedu nomas attiecības. Tāpat valsts akciju sabiedrība „Valsts nekustamie īpašumi” saskaņā ar Publiskas personas mantas atsavināšanas likuma 47.pantu un Ministru kabineta 2011.gada 1.februāra noteikumu Nr.109 „Kārtība, kādā atsavināma publiskas personas manta” 37.punktu valsts nekustamās mantas atsavināšanā iegūtos līdzekļus pēc atsavināšanas izdevumu segšanas ieskaitīs valsts pamatbudžeta ieņēmumu kontā mēneša laikā pēc to saņemšanas.Rīkojuma projektā iekļautās zemes vienības normatīvajos aktos noteiktā kārtībā tiks ierakstītas zemesgrāmatā uz valsts vārda Finanšu ministrijas personā, iesniedzot likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 13.panta pirmajā daļā noteiktos dokumentus. Zemes vienību platības norādītas atbilstoši Nekustamā īpašuma valsts kadastra informācijas sistēmā norādītajai informācijai. Veicot zemes vienību kadastrālo uzmērīšanu, zemes vienību platības var tikt precizētas. |
| 3. | Projekta izstrādē iesaistītās institūcijas | Projekta izstrādē ir iesaistīta Finanšu ministrija un valsts akciju sabiedrība „Valsts nekustamie īpašumi”. |
| 4. | Cita informācija | Nav |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Rīkojuma projektā risinātie jauājumi skar tiesību subjektus - fiziskas un juridiskas personas, kuru ēkas atrodas uz rīkojumā projektā 1.1.-1.3. apakšpunktā minētajām zemes vienībām un ar kurām slēdzami zemes nomas līgumi, un kas vēlas izmantot savas normatīvos aktos noteiktās tiesības un realizēt pirmpirkuma tiesības uz valsts zemes vienībām. |
| 2. | Tiesiskā regulējuma ietekme uz tautsaimniecību un administratīvo slogu | Rīkojuma projekta tiesiskais regulējums tautsaimniecību, kā valsts saimniecības nozari, neietekmē un administratīvo slogu nemaina. |
| 3. | Administratīvo izmaksu monetārs novērtējums | Rīkojuma projekta tiesiskais regulējums administratīvo slogu neietekmē. |
| 4. | Cita informācija | Rīkojuma projekta īstenošanai nav nepieciešami papildus līdzekļi no valsts vai pašvaldību budžeta.  |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5.punktam sabiedrības līdzdalības kārtība ir piemērojama tiesību aktu projektu izstrādē, kas būtiski maina esošo regulējumu vai paredz ieviest jaunas politiskās iniciatīvas. Ņemot vērā, ka rīkojuma projekts neatbilst minētajiem kritērijiem, sabiedrības līdzdalības kārtība rīkojuma projekta izstrādē netiek piemērota. Rīkojuma projekts un tā anotācija pēc tā izsludināšanas Valsts sekretāru sanāksmē būs publiski pieejami Ministru kabineta mājas lapā – sadaļā/*Tiesību aktu projekti*.Sludinājums par valsts nekustamā īpašuma izsoli tiks publicēts oficiālajā izdevumā „Latvijas Vēstnesis”; institūcijas, kas organizē nekustamā īpašuma atsavināšanu – valsts akciju sabiedrības „Valsts nekustamie īpašumi” mājas lapā un attiecīgās pašvaldības teritorijā izdotajā laikrakstā. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Saskaņā ar Oficiālo publikāciju un tiesiskās informācijas likuma 2. panta pirmo daļu un 3. panta pirmo daļu tiesību aktus publicē oficiālajā izdevumā „Latvijas Vēstnesis”, tos publicējot elektroniski tīmekļa vietnē www.vestnesis.lv. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Rīkojuma projekta izpildē iesaistīta ir Finanšu ministrija un valsts akciju sabiedrība „Valsts nekustamie īpašumi”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Saskaņā ar valsts akciju sabiedrības „Valsts nekustamie īpašumi” un Finanšu ministrijas 2013.gada 18.septembrī noslēgto *Vienošanās par valsts nekustamo īpašumu pārvaldīšanu un savstarpējo sadarbību valsts nekustamo īpašumu pārvaldīšanas politikas izstrādē un īstenošanā Nr. 12-22/136* valsts akciju sabiedrība „Valsts nekustamie īpašumi” apņēmusies nodrošināt nepieciešamo darbību veikšanu, tajā skaitā segt izdevumus, lai nodrošinātu valstij piekrītošo nekustamo īpašumu īpašumtiesību nostiprināšanu zemesgrāmatā uz valsts vārda Finanšu ministrijas personā. |

*Anotācijas III. IV, un V. sadaļa –projekts šīs jomas neskar.*

Finanšu ministres vietā -

Ministru prezidents M. Kučinskis

Bružas 67024927

Vita.Bruzas@vni.lv